CELEX: 32006D0430
Language: lv
Date: 2005-08-25 00:00:00
Title: 2006/430/EK: Komisijas Lēmums ( 2005. gada 25. augusts ), ar ko koncentrāciju atzīst par saderīgu ar kopējo tirgu un EEZ līguma darbību (Lieta Nr. COMP/M.3687 –  Johnson & Johnson/Guidant )  (izziņots ar dokumenta numuru K(2005) 3230) Dokuments attiecas uz EEZ

27.6.2006   
            
            
               LV
            
            
               Eiropas Savienības Oficiālais Vēstnesis
            
            
               L 173/16
            
         
      KOMISIJAS LĒMUMS
   
   (2005. gada 25. augusts),
   ar ko koncentrāciju atzīst par saderīgu ar kopējo tirgu un EEZ līguma darbību
   (Lieta Nr. COMP/M.3687 – Johnson & Johnson/Guidant)
   (izziņots ar dokumenta numuru K(2005) 3230)
   (Autentisks ir tikai teksts angļu valodā)
   (Dokuments attiecas uz EEZ)
   (2006/430/EK)
   Komisija 2005. gada 25. augustā pieņēma lēmumu apvienošanās lietā atbilstīgi Padomes 2004. gada 20. janvāra Regulai 139/2004 par kontroli pār uzņēmumu koncentrāciju (1), un jo īpaši regulas 8. panta 1. punktam. Lēmuma versija, no kuras izņemta konfidenciāla informācija, autentiskā valodā un Komisijas darba valodās atrodama Konkurences ģenerāldirektorāta tīmekļa vietnē šādā adresē: http://europa.eu.int/comm/competition/index_en.html
   I.   IEVADS
   
               (1)
            
            
               Komisija 2005. gada 15. martā saņēma paziņojumu par ierosinātu koncentrāciju saskaņā ar Regulas (EK) Nr. 139/2004 (“Apvienošanās regulas”) 4. pantu, ar kuru uzņēmums Johnson & Johnson (“J & J”, ASV) Padomes regulas 3. panta 1. punkta b) apakšpunkta nozīmē iegūst pilnu kontroli pār uzņēmumu Guidant Corporation (“Guidant”, ASV), nopērkot tā akcijas.
            
         A.   Puses
   
               (2)
            
            
               
                  J & J ir ASV reģistrēta statūtsabiedrība. Tajā 2003. gadā visā pasaulē strādāja 111 000 darbinieku un tās apgrozījums bija ap 37 miljardiem euro. Tai ir trīs galvenās uzņēmējdarbības jomas: patēriņa preces (18 % no apgrozījuma), farmaceitiskie līdzekļi (47 %), kā arī medicīnas un diagnostikas ierīces (“MD&D”, 36 % no apgrozījuma).
            
         
               (3)
            
            
               
                  Guidant ir ASV reģistrēta statūtsabiedrība, kas darbojas kardiovaskulāro medicīnisko ierīču izstrādē un attīstīšanā. Uzņēmumā 2003. gadā visā pasaulē strādāja 12 000 darbinieku un tā apgrozījums bija ap 3,3 miljardiem euro. Guidant darbība aptver četras galvenās jomas ātri attīstošajā kardiovaskulāro medicīnisko produktu uzņēmējdarbības nozarē: sirds ritma kontroli, invazīvo kardioloģiju, endovaskulārās ierīces un sirds ķirurģiju.
            
         B.   Darbība
   
               (4)
            
            
               Koncentrācija ir J & J vienpersonīgas kontroles iegūšana pār Guidant EK Apvienošanās regulas 3. panta 1. punkta b) apakšpunkta nozīmē.
            
         II.   ATTIECĪGIE TIRGI
   
               (5)
            
            
               Tirgus izpētes rezultātā apstiprinājās, ka apvienošanās visvairāk ietekmē šādas jomas: 1) invazīvās kardioloģijas ierīces; 2) endovaskulārās ierīces; 3) sirds ķirurģijas ierīces; 4) sirds ritma kontroles ierīces. Attiecībā uz minēto pēdējo jomu nav pārklāšanās, jo J & J pašlaik nenodarbojas ar šo uzņēmējdarbību.
            
         A.   Attiecīgie produktu tirgi
   1)   Invazīvās kardioloģijas ierīces
   
               (6)
            
            
               Invazīvās kardioloģijas ierīces ir paredzētas koronāro artēriju slimību ārstēšanai ar minimālām invazīvām procedūrām. Šajā jomā galvenā ierīce ir stents, mazs izpletošs cauruļvads, ko ievieto nosprostotajā koronārajā artērijā, lai atbrīvotu to no asinsvada sieniņu sabiezējuma slāņa un tās balstītu, lai asinis pa to varētu plūst netraucēti.
            
         
               (7)
            
            
               Neizolētie metāla stenti (BMS) un zāļu eluēšanas stenti (DES) veido divus atsevišķus produktu tirgus, jo: šiem produktiem nav nozīmīgas cenu korelācijas, nav piedāvājuma līmeņa aizstājamības, bet ir īpaši nozīmīgas atšķirības klīniskajos rezultātos, kā arī dažādas atmaksāšanas sistēmas. Turklāt, neskatoties uz to, ka gan neizolētajiem metāla stentiem, gan zāļu eluēšanas stentiem ir stentu struktūra un piegādes sistēma, daudzas sastāvdaļas ir īpaši svarīgas koronārajiem zāļu eluēšanas stentiem (zāles, zāļu dozējums un atbrīvošanās ātruma pakāpe, polimēru pārklājums).
            
         
               (8)
            
            
               Attiecībā uz tādiem papildu aprīkojumiem kā koronārie vadāmie katetri, koronārās vadāmās virzītājstieples un koronārie PTCA balonkatetri Komisijas tirgus izpētē tika konstatēts, ka ikviens no šiem produktiem veido atsevišķu attiecīgā produkta tirgu. Lielākai daļai intervences pasākumu būs vajadzīgs specifisks papildu aprīkojumu ar citiem izmēriem un formu.
            
         2)   Endovaskulārās ierīces
   
               (9)
            
            
               Endovaskulārās ierīces, izmantojot minimālu invāziju, lieto tādu perifērās asinsrites asinsvadu (vai endovaskulāro) slimību ārstniecībā kā perifērās asinsrites slimība, kad uz perifēro asinsvadu sieniņām veidojas sabiezējuma slānis (t. i., asinsvadu pārkaļķošanās), kā arī aneirisma gadījumā (artērijas sieniņas vājākās vietas palielināšanās).
            
         
               (10)
            
            
               Tāpat kā invazīvās kardioloģijas stenti, arī endovaskulārie stenti ir mazas izpletošas caurulītes, kuru uzdevums ir novērst sašaurinājumus vai aizsprostojumus perifērajā artērijā.
            
         
               (11)
            
            
               Saskaņā ar pušu iesniegto informāciju, ko apstiprināja tirgus izpēte, attiecībā uz endovaskulārajiem stentiem ir jānodala divi atsevišķi tirgi: tirgus izpletošiem balonu stentiem (BX) (parasti izgatavoti no nerūsējoša tērauda un novietoti uz PTA balonkatetriem) un tirgus pašizpletošiem stentiem (SX), kuriem izmanto citādu ievietošanas tehnoloģiju. Komisijas izpētes rezultātā tika skaidri noteikta tendence vairāk specializēties endovaskulārajā jomā gan attiecībā uz BX stentiem (piemēram, nieru (BX) stentu un iegurņa limfmezglu-augšstilbu (BX) stentu segmentiem), gan uz SX stentiem (piemēram, nieru (SX) stentu, un iegurņa limfmezglu (SX) stentu un karotīdo stentu segmentiem).
            
         
               (12)
            
            
               Ciktāl tas attiecas uz papildu aprīkojumu, endovaskulārie koronārie vadāmie katetri, vadāmās virzītājstieples, perkutānie transluminālie angioplastijas (PTA) balonkatetri veic līdzīgu funkciju kā attiecīgie produkti invazīvajā kardioloģijā. Tāpat kā koronārajā jomā katram no šiem papildu aprīkojumiem ir jānosaka attiecīgs tirgus, jo piedāvājuma līmenim ir augsta aizstājamība un visi lielākie ražotāji katram papildu aprīkojuma veidam piedāvā plašu modeļu klāstu attiecībā uz to izmēriem un formu.
            
         3)   Sirds ķirurģijas ierīces
   
               (13)
            
            
               Koronārās artērijas šuntēšanas ķirurģiju (“CABG”) izmanto koronāro artēriju slimību gadījumos; nosprostotai artērijai izveido apvedkanālu, piešujot (“šuntēšana”) cita asinsvada vienu galu pie aortas un otru galu aiz bojātās vietas pie koronārās artērijas. Pēc šīs operācijas pa jauno šuntēto asinsvadu asinis plūst uz sirds muskuli. Apvedvadam izmantoto asinsvadu ņem (“savāc”) no kājas (“vena saphena šunts”), krūškurvja vai rokas.
            
         
               (14)
            
            
               Sirds ķirurģijas jomā ir ietekmēti šādi tirgi: i) sirds ritma CABG ražojumi (stabilizācijas sistēmas un papildu aprīkojums kā, piemēram, gaisa pūtēji/miglotāji); ii) endoskopiskās asinsvadu savācējsistēmas (“EVH”).
            
         B.   Attiecīgie ģeogrāfiskie tirgi
   
               (15)
            
            
               Tirgus izpētes rezultātā apstiprinājās, ka visi attiecīgie ģeogrāfiskie tirgi ir valsts tirgi, jo tiem ir stipri atšķirīgas atmaksas shēmas un iepirkuma procedūras, dažādās valstīs cenas ir atšķirīgas; ir vajadzība izveidot vietēju tirdzniecības biroju; pušu un konkurentu tirgus daļas ir atšķirīgas dažādās dalībvalstīs.
            
         III.   IETEKMES UZ KONKURENCI NOVĒRTĒJUMS
   A.   Invazīvā kardioloģija
   
               (16)
            
            
               Invazīvā kardioloģija ir samērā nesens uzņēmējdarbības veids, ko virza jauninājumi un raksturo tādi nozīmīgi tirgū iekļūšanas ierobežojumi kā pētniecības un attīstības finansējums, intelektuālā īpašuma tiesības produktu izstrādei, jauno produktu ilgais ceļš līdz tirgum, klīniskās pārbaudes, produktu klāsts.
            
         
               (17)
            
            
               Invazīvās kardioloģijas jomā darbojas divas galvenās tirgus dalībnieku grupas: lieli pasaules mēroga uzņēmumi, kuri konkurē pasaules tirgū (J & J, Guidant, Medtronic, Boston Scientific un Abbott) un vietēja mēroga dalībnieki (Sorin, Biotronik un citi).
            
         1)   Zāļu eluēšanas stenti
   
               (18)
            
            
               Zāļu eluēšanas stentu (DES) tirgū koncentrācijas rezultātā potenciāliem konkurentiem tiks liegta ienākšana tirgū, jo Guidant darbojas tikai zāļu eluēšanas stentu jomā, bet vēl ne neizolētu metāla stentu jomā (BMS), savukārt J & J ir viens no diviem pašlaik vienīgajiem tirgus dalībniekiem, kas darbojas šajā tirgus segmentā, otrais ir Boston Scientific.
            
         
               (19)
            
            
               Lai gan ir pazīmes tam, ka Guidant, iespējams, ir bijis viens no galvenajiem zāļu eluēšanas stentu tirgus dalībniekiem, darbojoties kā lielākais konkurences ierobežojuma faktors pret abiem pašreizējiem konkurentiem J & J un Boston Scientific, arī izpētē iegūtie pierādījumi liecina, ka citiem jaunienācējiem zāļu eluēšanas stentu tirgū būtu jāpieredz ievērojami konkurences ierobežojumi, kompensējot konkurences to zudumu, kas rodas, uzņēmumam J & J pārņemot Guidant (Medtronic, Abbott, Conor/Biotronik un Sorin).
            
         
               (20)
            
            
               Tādēļ Komisija secināja, ka paziņotā koncentrācija nerada nopietnas bažas par tās atbilstību kopējam tirgum attiecībā uz zāļu eluēšanas stentiem un tāpēc koncentrācija neradīs nopietnus draudus efektīvai konkurencei zāļu eluēšanas stentu kopējā tirgū.
            
         2)   Vadāmās virzītājstieples
   
               (21)
            
            
               Invazīvajā kardioloģijā vadāmo virzītājstiepļu tirgū šī koncentrācija būtībā ietekmē visus valstu tirgus (virs 40 % un ar vismaz 5 % tirgus daļu pieaugumu), un daudzos no tiem, ieskaitot lielākās ES valstis, pusēm ir augstāks apvienoto tirgus daļu līmenis [65 %–75 %] un pat [75 %–85 %].
            
         3)   Secinājumi
   
               (22)
            
            
               Tādēļ Komisija secināja, ka paziņotā koncentrācija rada nopietnas bažas par tās atbilstību kopējam tirgum, jo tā apvienošanā iesaistītajām pusēm ļauj stiprināt Guidant no konkurences brīvo vadošo pozīciju, tā kā no šī tirgus tiek izslēgts viens no diviem galvenajiem konkurentiem. Turklāt pārējie šī tirgus uzņēmumi pat var gūt labumu no konkurences samazinājuma, kas radīsies apvienošanās rezultātā; konkurences pieaugums ļaus tiem noteikt augstākas cenas nekā parasti.
            
         B.   Endovaskulārās ierīces
   
               (23)
            
            
               Gan J & J, gan Guidant ir vadošie piegādātāji endovaskulāro ierīču jomā EEZ. Lai arī konkurentu skaits endovaskulāro ierīču tirgos ir pietiekošs (Abbott, Bard, Boston Scientific, B.Braun, Cook, Edwards Lifesciences, ev3, Invatec, Medtronic, Sorin un Terumo), ne visi tirgus dalībnieki ir vienlīdz spēcīgi vai ir parstāvēti visos produktu vai ģeogrāfiskajos tirgos. Turklāt tirgus izpēte atklāja, ka Guidant izstāšanās no konkurences no tirgus izspiedīs J & J stentiem tuvāko aizstājējproduktu.
            
         
               (24)
            
            
               EEZ mērogā endovaskulārajā tirgū attiecībā uz izpletošiem balonu stentiem apvienojošos pušu kopējā tirgus daļa ir līdz [60 %–70 %], (J & J, [30 %–40 %], Guidant, [25 %–35 %]). Šis tirgus sadalījums ir bijis relatīvi stabils pēdējos 4 gadus.
            
         
               (25)
            
            
               Apskatot attiecīgos ģeogrāfiskos tirgus atsevišķi, t. i., katru dalībvalsti, salīdzinošā novērtējuma nolūkā, visvairāk ir ietekmētas 9 valstis, proti, Austrija, Beļģija, Francija, Vācija, Itālija, Luksemburga, Nīderlande, Portugāle un Spānija.
            
         
               (26)
            
            
               Ņemot vērā to, ka apvienošanās notiek starp visspēcīgāko un otru spēcīgāko tirgus dalībnieku, izveidosies dominējošs stāvoklis visos konkrētajos tirgos un radīs nozīmīgu konkurences ierobežošanu.
            
         
               (27)
            
            
               EEZ endovaskulārajā tirgū attiecībā uz karotīdajiem stentiem visvairāk ietekmētās valstis ir Austrija, Beļģija, Francija, Vācija, Itālija, Luksemburga, Nīderlande, Portugāle un Spānija.
            
         
               (28)
            
            
               Karotīdo stentu tirgū ir trīs galvenie dalībnieki: J & J, Guidant un Boston Scientific. Kopā tie aizņem no 83 % līdz 96 % tirgus daļu. Koncentrācija vai nu nostiprinās J & J vai Guidant pozīcijas (Austrijā, Somijā, Nīderlandē, Portugālē un Spānijā), vai arī apvienos otro un trešo tirgus dalībnieku, lai izveidotu jaunu vadošo tirgus dalībnieku (Beļģija, Vācija un Itālija).
            
         
               (29)
            
            
               Šī darbība minēto valstu tirgos pie šādas koncentrācijas pakāpes, šķēršļiem attiecībā uz piekļuvi, klientu lojalitātes, produktu aizstājēju pieejamības, kā arī svarīgāko konkurences šķēršļu likvidēšanas dēļ izraisīs vienpusēju nelabvēlīgu ietekmi šajos tirgos un tāpēc kavēs efektīvu konkurenci kopējā tirgū.
            
         
               (30)
            
            
               Endovaskulārajā tirgū attiecībā uz nekarotīdajiem stentiem visvairāk ietekmētās valstis ir Austrija, Beļģija, Vācija un Nīderlande. Lielākajā daļā šo tirgu J & J ir vadošais tirgus dalībnieks, bet Guidant ir viens no vadošajiem dalībniekiem un vairums klientu to uzskata par tuvāko J & J produktu aizstājēju.
            
         
               (31)
            
            
               Attiecībā uz pašizpletošiem nekarotīdajiem stentiem iepriekšminētajos tirgos koncentrācija tajos izraisīs nekoordinējamu negatīvu ietekmi un tāpēc kavēs efektīvu konkurenci kopējā tirgū un EEZ, jo tās rezultātā izveidosies vai nostiprināsies dominējošs stāvoklis.
            
         
               (32)
            
            
               Tādēļ Komisija secināja, ka paziņotā koncentrācija rada nopietnas bažas par tās atbilstību kopējam tirgum attiecībā uz endovaskulāro stentu tirgu. Koncentrācija radīs dominējošu stāvokli attiecībā uz izpletošiem balonu stentiem un izraisīs vienpusēju nelabvēlīgu ietekmi karotīdo un nekarotīdo stentu tirgos, un tāpēc kavēs efektīvu konkurenci kopējā tirgū.
            
         C.   Sirds ķirurģija: endoskopiskās asinsvadu savācējsistēmas
   
               (33)
            
            
               Endoskopisko asinsvadu savācējsistēmu (EVH) pārdošana EEZ ir ievērojami mazāka nekā Amerikas Savienotajās Valstīs, tomēr tai ir tendence pieaugt. Eiropā tradicionālo asinsvadu savākšanu izmanto lielākajā daļā (98 %) procedūru. Būtībā J & J un Guidant ir divi vienīgie endoskopisko asinsvadu savācējsistēmu piegādātāji ar pušu aprēķinātu 90–95 % lielu un tirgus dalībnieku aprēķinātu 100 % lielu tirgus daļu visā Eiropā.
            
         
               (34)
            
            
               Tādēļ Komisija secināja, ka paziņotā koncentrācija rada nopietnas bažas par tās atbilstību kopējam tirgum attiecībā uz endoskopisko asinsvadu savācējsistēmām un tās rezultātā Eiropā izveidosies monopols.
            
         IV.   PUŠU PIEDĀVĀTĀS SAISTĪBAS
   
               (35)
            
            
               Lai novērstu iepriekšminētās konkurences bažas attiecībā uz vadāmo virzītājstiepļu, endovaskulāro un sirds ķirurģijas tirgu, puses iesniedza turpmāk aprakstītās saistības.
               
                           a)
                        
                        
                           Vadāmo virzītājstiepļu uzņēmējdarbībā puses piedāvāja nodalīt aktīvus, kas galvenokārt ir saistīti ar J & J vadāmo virzītājstiepļu piegādes, tirdzniecības un pārdošanas uzņēmējdarbību Eiropā. Būtībā nodalīšanu veidos inventāra un klientu saraksta nodošana, zīmolu izmantošanas tiesību piešķiršana, intelektuālā īpašuma tiesību licence, ar J & J vadāmo virzītājstiepļu izstrādi saistīto specifikāciju nodošana. Nodalīšana attiecas tikai uz Eiropu, un tajā nav ietverta ražošana, komplektēšana, sterilizēšana (šīs darbības pašlaik J & J uztic ārpakalpojumu sniedzējām organizācijām), izplatīšana un uzglabāšana.
                        
                     
                           b)
                        
                        
                           Endovaskulārajā jomā puses piedāvā nošķirt visas Guidant ar endovaskulāro uzņēmējdarbību saistītās darbības (produkti, loģistika, inventārs, klientu saraksts, pārdošanas jauda, preču zīmes un intelektuālais īpašums) EEZ. Nodalīšanā nav ietverta ražošana, finanses, administrācija, pētniecība un attīstība, kvalitāte un klīniskās pētniecības grupas, kuras atrodas ASV un darbojas pasaules mērogā. Puses pircējam piedāvā pagaidu pamatiekārtu ražotāja piegādes līgumu, kam sekos vai nu šī līguma turpinājums, vai pilns atbalsts ASV ražošanas iekārtām identisku iekārtu izveidei Eiropā. Nodalīšana papildus endovaskulārajiem stentiem, uz ko koncentrējās Komisijas analīze, attiecas arī uz ierīcēm aizsardzībai pret emboliju un endovaskulārajam papildus aprīkojumam.
                        
                     
                           c)
                        
                        
                           Sirds ķirurģijas jomā puses piedāvāja veikt vienu no turpmāk minētajiem nodalīšanas variantiem:
                           
                                       a)
                                    
                                    
                                       
                                          J & J endoskopiskās asinsvadu savācējsistēmas (“EVH”) un endoskopiskās radiālās arteriālās asinsvadu savācējsistēmas (“ERA komplekti”) vai
                                    
                                 
                                       b)
                                    
                                    
                                       
                                          GDT sirds ķirurģijas uzņēmējdarbības aktīvi un personāls visā pasaulē, vai
                                    
                                 
                                       c)
                                    
                                    
                                       
                                          Guidant endoskopiskās asinsvadu savācējsistēmas, jo īpaši procedūru komplekti endoskopiskai asinsavadu savākšanai (“EVH komplekti”).
                                    
                                 
                     
         V.   IESNIEGTO SAISTĪBU NOVĒRTĒJUMS
   
               (36)
            
            
               Kā liecina Komisijas veiktās tirgus izpētes rezultāti, šīs saistības var uzskatīt par pietiekamām, lai kliedētu bažas attiecībā uz konkurenci vadāmo virzītājstiepļu, endovaskulārās un sirds ķirurģijas jomā, kā tas minēts iepriekš.
            
         
               (37)
            
            
               Tādēļ Komisija secināja, ka, pamatojoties uz pušu iesniegtajiem komentāriem, paziņotā koncentrācija nopietni neietekmēs konkurenci kopējā tirgū vai ievērojamā tā daļā. Tādēļ lēmumā ir ieteikts atzīt koncentrāciju par atbilstošu kopējam tirgum un EEZ līgumam saskaņā ar Apvienošanās regulas 2. panta 2. punktu, 8. panta 2. punktu un EEZ līguma 57. pantu
            
         VI.   SECINĀJUMI
   
               (38)
            
            
               Ņemot vērā minētos iemeslus, Komisija secināja, ka ierosinātā koncentrācija būtiski nekavē efektīvu konkurenci kopējā tirgū vai būtiskā tā daļā. Tādēļ koncentrācija 2005. gada 25. augusta lēmumā tika atzīta par atbilstošu kopējam tirgum un EEZ līgumam saskaņā ar Apvienošanās regulas 8. panta 1. punktu un EEZ līguma 57. pantu.
            
         
      (1)  OV L 24, 29.1.2004., 1. lpp.